পরবর্তী পোপ কে? বাছাইয়ে অংশ নেবেন ভারতের চার কার্ডিনাল

ওয়েব ডেস্ক: সোমবার ৮৮ বছর বয়সে শেষ নিঃশ্বাস ত্যাগ করেছেন পোপ ফ্রান্সিস (Pope Francis)। সারা খ্রিস্টীয় দুনিয়া যখন শোকপ্রকাশে ব্যস্ত, তারই মাঝে ধীরে ধীরে উঠছে শূন্য আসন পূরণের বিষয়টিও। শুরু হতে চলেছে পোপ ফ্রান্সিস-এর উত্তরাধিকারীর খোঁজ।

ভ্যাটিক্যান সিটির (Vatican City) নিয়মানুযায়ী বিশ্বের ১৩৮ জন কার্ডিনাল-এর (Cardinals) সম্মেলনে বেছে নেওয়া হবে পরবর্তী পোপ। প্রথা অনুযায়ী কেবলমাত্র ৮০ বছরের কম বয়সিরাই এই বাছাইপর্বে অংশ নেন। ভারতের ছয় জন কার্ডিনাল-এর মধ্যে দুজনের বয়স ৮০-র বেশি। তাই চারজন ভারতীয় কার্ডিনাল পোপ বাছাইয়ে অংশ নেবেন।

আরও পড়ুন: এক নিমেষে সোনা বিক্রি! চালু হল ‘গোল্ড এটিএম’, দেখুন ভিডিও

এই চারজন হলেন কেরালার ৫১ বছর বয়স্ক কার্ডিনাল জর্জ জ্যাকব কুভাকাড়, ভারতের প্রথম দলিত কার্ডিনাল ৬৩ বছর বয়সি অ্যান্থনি পুলা, তিরুবনন্তপুরমের ৬৪ বছর বয়স্ক কার্ডিনাল ক্লিমিস বেসলিওস এবং সামাজিক ন্যায় ও পরিবেশ আন্দোলনের অগ্ৰণী ব্যক্তিত্ব ৭২ বছর বয়সি কার্ডিনাল ফিলিপ নেরি ফেররাও।

প্রসঙ্গত, ২০১৩ সালে পোপ বেনেডিক্ট ষোড়শের পদত্যাগের পর ক্যাথলিক ধর্মাবলম্বীদের সর্বোচ্চ পদে অভিষিক্ত হন আর্জেন্টিনার জর্জ মারিও বেরগোলিও। যিনি বিশ্ববাসীর কাছে পরিচিত ছিলেন পোপ ফ্রান্সিস নামে। পোপ হিসেবে দায়িত্ব নেওয়ার সময় তাঁর বয়স ছিল ৭৬ বছর। ১২ বছর ধরে পোপ থাকাকালীন নানা শারীরিক সমস্যায় ভুগেছেন তিনি। শেষ কয়েক মাসে একাধিকবার হাসপাতালে ভর্তি হতে হয়েছে তাঁকে। পোপের মৃত্যুতে শোকাহত কোটি কোটি ক্যাথলিক ধর্মাবলম্বী।